Траян Първанов
Старозагорски дъжд

chitanka.info

На Стойчо Стойчев

Пак липовите облаци високо светят

и слиза влажен дъх в зелените листа,

и пак вървят старозагорските поети,

и пият дълго виното на младостта.

Те газят в бурята на златни сенокоси

и сварва ги по пътища просторен дъжд,

и всеки в извора на чувствата си носи

легенда за жена,

                                предание за мъж.

Ти, който бързаш под дъжда —

                                        поспри за малко!

И аз в такива бистри дъждове открих

как мълнията с буйна огнена совалка

тъче по небесата светлия си стих.

В чадърите на клоните дъждът потропва

и сее по земята цветните звезди.

Животът е добър, щом в утрините топли

щумят развихрени небесните води.

И обич пак ще се повтаря под небето

с най-нежната жена,

                                с най-истинския мъж,

и ще вървят старозагорските поети

под липовия шум на лилиевски дъжд.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.